Бітва за Эль-Кут (2003)

Бітва за Эль-Кут — узброенае супрацьстаянне падчас амерыканскага ўварвання ў Ірак за горад Эль-Кут паміж амерыканскімі і іракскімі войскамі.

Перад вайной тут размяшчаліся аэрадром і, як заяўлялася амерыканскім бокам, завод па вытворчасці хімічнай зброіU.S. Forces Prepare for Battle Against Iraq’s Medina Division — WSJhttps://www.wsj.com/articles/SB1048499781152966360, што рабіла яго важным аб’ектам падчас кампаніі. Акрамя таго, Кут ляжаў на шляху планаванага кааліцыяй прасоўвання да Багдаду.

3 красавіка 1-я дывізія марской пяхоты ЗША дасягнула прадмесцяў горада і транслявала ўльтыматум іракскім салдатам з патрабаваннем здацца да 19:00. Адказу на ўльтыматум не было, і па яго заканчэнні амерыканцы пачалі атаку на Эль-Кут.

Амерыканскія вайсковыя падраздзяленні ўвайшлі ў Кут, сустракаючы невялікі супраціў, пакуль не апынуліся ў 1000 ярдаў ад іракскіх пазіцый. У гэты момант іракскія салдаты і нерэгулярныя часці адкрылі агонь са стралковай зброі і гранатамётаў. Баючыся маштабных гарадскіх баёў, амерыканцы засталіся на ўскраіне горада, адказваючы агнём і выклікаўшы авіяпадтрымку. Шматлікія авіяўдары, у тым ліку сіламі бамбардзіроўшчыкаў B-52, абрынуліся на іракскія пазіцыі. Падчас бамбардзіроўкі былі знішчаны іракскія танкі Т-62, БМП і іншыя транспартныя сродкі.

На зямлі амерыканскія салдаты былі на час спынены абстрэлам з бункера, дзе сканцэнтравалася іракская пяхота. Амерыканцы адказалі танкавымі залпамі і агнём цяжкіх кулямётаў, і пасля чатырох гадзін бою абаронцы бункера былі забіты, паранены або захоплены ў палон. Адзін амерыканскі салдат падчас гэтага бою быў смяротна паранены кулямётнай чаргой.

У апошняй спробе адбіць атаку іракскія байцы паспрабавалі спыніць амерыканскія танкі агнём стралковай зброі і кулямётаў, але былі рассеяны танкавай атакай, і 1-я дывізія марской пяхоты ўмацавалася ў горадзе. Пасля захопу Эль-Кута і мастоў, Кут перайшоў пад кантроль ЗША. Некалькі апалчэнцаў-фідаінаў яшчэ адбіваліся ў ізаляваных бункерах, але яны ўжо не перашкаджалі амерыканскім войскам прасоўвацца на Багдад.

Амерыканскія страты падчас бою, паводле афіцыйных даных, склалі ўсяго 1 загінулага, каля дзясятка параненых і знішчаны ваенны грузавік. Іракскія страты няясныя, але былі апісаны як цяжкія і ўключылі, па меншай меры, 150—250 забітых і каля тысячы параненых.

Катэгорыя:Бітвы і аперацыі Іракскай вайны
Катэгорыя:Бітвы ЗША
Катэгорыя:Бітвы паводле алфавіта
Катэгорыя:Канфлікты 2003 года
Катэгорыя:Красавік 2003 года